section_heading: Klima
paragraph_text: Područje općine Derventa, kao i cijela regija Bosanska Posavina kojoj pripada, izloženo je umjerenoj kontinentalnoj klimi blagih karakteristika i to zbog planina na zapadu i jugu koje ga djelomično štite od kontinentalnih utjecaja. Zime su umjereno hladne, ljeta ne pretjerano vruća, a prosječna srpanjska temperatura kreće se od 20 do 22&nbsp;°C. Jesen je toplija od proljeća u prosjeku za 1,8&nbsp;°C. Siječanjski srednjak dostiže tek -2&nbsp;°C, a srednja godišnja temperatura je 10,99&nbsp;°C. Padaline su skladno raspoređene tijekom cijele godine te iznose oko 800&nbsp;mm. Snijeg najčešće pada u siječnju i veljači, a nema ga od lipnja do listopada. Na zemlji se u prosjeku zadržava trideset i devet dana. Dva dana obilježena su tučom (gradom). Najmanje naoblake je od travnja do kolovoza, a listopad je najmaglovitiji mjesec. Jakost vjetrova koji pušu u Derventi nije velika i po Boforovoj skali iznosi prosječno 2,5-3,0. Vjetrovi pušu uglavnom iz sjevernog kvadranta (50 %). Vegetacijski period traje gotovo osam mjeseci, a za poljoprivredne kulture opasni su travanjsko - svibanjski i listopadski mrazevi.<ref> Ivan Ravlić, Povijest župe Derventa, Župni ured Presveto Trojstvo, Sarajevo, 2010.